ΚΑΝΟΝΙΣΜΟΣ (ΕΚ) αριθ. 294/1999 ΤΗΣ ΕΠΙΤΡΟΠΗΣ της 9ης Φεβρουαρίου 1999 για τροποποίηση του κανονισμού (ΕΚ) αριθ. 2334/98 περί ειδικών μέτρων παρέκκλισης από τους κανονισμούς (ΕΟΚ) αριθ. 3665/87, (ΕΟΚ) αριθ. 3719/88 και (ΕΚ) αριθ. 1372/95 στον τομέα του κρέατος πουλερικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του κρέατος πουλερικών (1), όπως τροποποιήθηκε τελευταία από τον κανονισμό (ΕΚ) αριθ. 2916/95 της Επιτροπής (2), και ιδίως το άρθρο 3 παράγραφος 2, το άρθρο 8 παράγραφος 12 και το άρθρο 15,

Εκτιμώντας:

ότι ο κανονισμός (ΕΚ) αριθ. 2334/98 της Επιτροπής (3), θεσπίζει ειδικά μέτρα τακτοποίησης ορισμένων πράξεων εξαγωγών μετά από τα προβλήματα που υφίστανται στη ρωσική αγορά από το δεύτερο δεκαπενθήμερο του Αυγούστου 1998 7

ότι οι δυσκολίες όσον αφορά τη ρωσική αγορά συνεχίζουν να υφίστανται και ότι η κατάσταση που δημιουργήθηκε είχε σοβαρές επιδράσεις στις δυνατότητες εξαγωγών των επιχειρηματιών προς το προορισμό αυτό 7 ότι είναι, κατά συνέπεια, αναγκαίο να περιοριστούν οι επιβλαβείς συνέπειες με τη θέσπιση ειδικών μέτρων που επιτρέπουν την κατάργηση των πιστοποιητικών εξαγωγής, καθώς και ορισμένων τελωνειακών διαδικασιών που έχουν ήδη αναληφθεί, και να παραταθούν ορισμένες προθεσμίες 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του κρέατος πουλερικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2334/98 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

1. Κατόπιν αιτήσεως του δικαιούχου, που κατατίθεται πριν από την 1η Μαρτίου 1999, τα πιστοποιητικά εξαγωγής που εκδίδονται κατ' εφαρμογή του κανονισμού (ΕΚ) αριθ. 1372/95 της Επιτροπής (*) και τα οποία ζητήθηκαν πριν τις 29 Αυγούστου 1998, εκτός εκείνων των οποίων η διάρκεια ισχύος έληξε πριν από την 1η Αυγούστου 1998, καταργούνται και αποδεσμεύεται η εγγύηση.

2. Κατόπιν αιτήσεως του επιχειρηματία και για τα προϊόντα για τα οποία, το αργότερο στις 29 Αυγούστου 1998, έχουν περατωθεί οι τελωνειακές διατυπώσεις εξαγωγής, αλλά, ωστόσο, δεν έχουν ακόμη εγκαταλείψει το τελωνειακό έδαφος της Κοινότητας, ή τα οποία έχουν τεθεί υπό τον έλεγχο των καθεστώτων που προβλέπονται στα άρθρα 4 και 5 του κανονισμού (ΕΟΚ) αριθ. 565/80, ο επιχειρηματίας επιστρέφει την επιστροφή που ενδεχομένως έχει προκαταβληθεί και αποδεσμεύονται οι διάφορες εγγυήσεις σχετικά με τις εν λόγω πράξεις.

(*) ΕΕ L 133 της 17. 6. 1995, σ. 26».

2. Στο άρθρο 4 η προθεσμία «εκατόν πενήντα ημέρες» αντικαθίσταται από την προθεσμία «διακόσιες δέκα ημέρες».

3. Τα άρθρο 5 αντικαθίσταται από το ακόλουθο κείμενο:

«Άρθρο 5

Τα κράτη μέλη ανακοινώνουν κάθε Πέμπτη τις ποσότητες προϊόντων που αποτέλεσαν αντικείμενο, κατά τη διάρκεια της προηγούμενης εβδομάδας, των μέτρων που προβλέπονται στο άρθρο 2 παράγραφοι 1 και 2, προσδιορίζοντας την ημερομηνία χορήγησης των πιστοποιητικών και τη σχετική κατηγορία».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Φεβρουαρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 282 της 1. 11. 1975, σ. 77.

(2) ΕΕ L 305 της 19. 12. 1995, σ. 49.

(3) ΕΕ L 291 της 30. 10. 1998, σ. 15.